Tragedie by kerkuitstappieArgieffoto ŉ Agtjarige seun het Sondag by die Kleinmond-strandmeer, noordwes van Hermanus in die Wes-Kaap, verdrink en ŉ sesjarige meisie het byna verdrink. Deon Langenhoven, bevelvoerder van die Nasionale Seereddingsinstituut (NSRI) in Hermanus, het gesê die kinders was deel van ŉ kerkgroep wat op ŉ uitstappie was by die strandmeer. “Teen 16:20 is NSRI-bemanning na die toneel ontbied nadat die meisie in die strandmeer vermis geraak het,” het Langenhoven gesê. EMR-ambulansdienste het reeds gereageer en die meisie se familie bygestaan wat haar intussen uit die water kon haal. “Paramedici het die nodige noodhulp toegepas en kon daarin slaag om haar by te bring. Sy is in ŉ ernstige maar stabiele toestand na ŉ nabygeleë hospitaal geneem.” Langenhoven het gesê daar is daarna besef dat ŉ agtjarige seun ook vermis was. Hy is die laaste keer gesien toe hy in dieselfde omgewing as die meisie in die strandmeer geswem het. “NSRI-reddingswemmers is na die toneel ontbied en by hul aankoms het EMS-paramedici reeds die seun opgespoor en uit die water gehaal. Ondanks volgehoue pogings om hom by te bring, is hy op die toneel dood verklaar.” Die polisie was op die toneel en doen ŉ geregtelike doodsondersoek.